Žvaigždžių karai

Žvaigždžių karai () – fantastikos filmų serija, sukurta scenaristo, prodiuserio ir režisieriaus Džordžo Lukaso (George Lucas). Šešių filmų serija prasidėjo 1977 m. filmu „Žvaigždžių karai: epizodas IV – nauja viltis“ (Star Wars Episode IV: A New Hope). „Žvaigždžių karai“ tapo populiariosios kultūros fenomenu: pagal filmus rašomos knygos, kuriami komiksai, serialai, video žaidimai, pardavinėjama atributika. „Žvaigždžių karų“ veiksmas vyksta „seniai seniai tolimoje galaktikoje“.

Žvaigždžių karų fabuloje randama tipiškų tiek mokslinei fantastikai, tiek klasikinei mitologijai būdingų motyvų. Žvaigždžių karai taip pat laikomi tipišku mokslinės fantastikos subžanro – kosminės operos – pavyzdžiu.

 Filmai 
Pirmasis filmas pasirodė be epizodo numerio, tačiau sulaukė pasisekimo ir buvo pavadintas ketvirtuoju sagos epizodu. Greitai pasirodė penktasis ir šeštasis epizodai, o pirmasis, antrasis bei trečiasis buvo sukurti po šešiolikos metų pertraukos. 2015 m. pasirodė naujausia sagos dalis „Žvaigždžių karai: epizodas VII – galia nubunda“. 2017 m. pasirodė pastarojo filmo tęsinys - „Žvaigždžių karai: epizodas VIII – paskutinis džedajus“, o 2019 m. išleista paskutinė trilogijos dalis- „Žvaigždžių karai: epizodas IX - Skaivokerio iškilimas"
 1977: Star Wars Episode IV: A New Hope („Žvaigždžių karai: epizodas IV – nauja viltis“)
 1980: Star Wars Episode V: The Empire Strikes Back („Žvaigždžių karai: epizodas V – Imperija kontratakuoja“)
 1983: Star Wars Episode VI: Return of the Jedi („Žvaigždžių karai: epizodas VI – džedajaus sugrįžimas“)

 Priešistorės trilogija 
 1999: Star Wars Episode I: The Phantom Menace („Žvaigždžių karai: epizodas I – pavojaus šešėlis“)
 2002: Star Wars Episode II: Attack of the Clones („Žvaigždžių karai: epizodas II – klonų ataka“)
 2005: Star Wars Episode III: Revenge of the Sith („Žvaigždžių karai: epizodas III – sitų kerštas“)

 Tęsinio trilogija 
 2015: Star Wars Episode VII: The Force Awakens („Žvaigždžių karai: epizodas VII – galia nubunda“)
 2017: Star Wars Episode VIII: The Last Jedi („Žvaigždžių karai: epizodas VIII – paskutinis džedajus“)
 2019: Star Wars Episode IX: The Rise of Skywalker („Žvaigždžių karai: epizodas IX - Skaivokerio iškilimas“)

 Antologijos filmai 
2013 m. „Disney“ generalinis direktorius Bob Iger patvirtino, kad bus sukurti du atskiri filmai, kurių veiksmas vyksta „Žvaigždžių karų“ visatoje, bet jie nebus kaip šios sagos atskiri epizodai, o pasakos atskiras istorijas, nesikertančias su pagrindine istorija. Vėliau buvo patvirtintas ir trečiasis filmas. 

2016 m. išleistas „Šelmis-1. Žvaigždžių karų istorija“, kurio veiksmas vyksta prieš pat „Žvaigždžių karai: epizodas IV – nauja viltis“ įvykius. Kitas filmas, išleistas 2018 m., kuriame pasakojama apie Hano Solo jaunystės nuotykius, o 2020 m. planuojamas išleisti filmas apie Bobo Feto personažą.
 2016: Rogue One: A Star Wars Story („Šelmis-1. Žvaigždžių karų istorija“)
 2018: Solo: A Star Wars Story („Solo. Žvaigždžių karų istorija”)

 Idėja ir kūrėjai 


Džordžui Lukasui „Žvaigždžių karų“ idėja kilo XX a. aštuntojo dešimtmečio pradžioje. Filmuojant kilo daug problemų, todėl dauguma kritikų bei žiūrovų baiminosi visiško filmo žlugimo, tačiau 1977 m. pasirodęs filmas „Žvaigždžių karai“, vėliau gavęs „Epizodo IV – naujos vilties“ pavadinimą, tapo tikra sensacija. „Žvaigždžių karų“ serijos istorija pasibaigė 2005 m. gegužės 19 d. trečiojo epizodo pasirodymu.

1975 m. pradėto ir nebaigto statyti Alejandro Jodorowsky režisuoto filmo „Dune“ dalyviai (Mick Jagger, Alain Delon, Geraldine Chaplin ir kt.) prisimena, jog projektui žlugus, filmui sukurtos scenografijos ir kostiumo koncepcija, buvo perimta Holivudo prodiuserių ir davė pradžią didelės komercinės sėkmės susilaukusiam filmui „Žvaigždžių karai“.

Iš pradžių Lukasas šešių filmų įvykius aprašė vieno filmo scenarijumi, tačiau vėliau nusprendė istoriją padalinti į epizodus. Sklando gandai apie trečiąją trilogiją, kurioje turėtų būti pasakojama apie Galaktikos imperijos žlugimą bei Naujosios Respublikos iškilimą, tačiau Lukasas tokių idėjų neplėtojo. Istorijos tęsiniui daug dėmesio skiria vadinamoji „išplėstinė visata“ (Expanded Universe).

Pirmieji filmai buvo filmuojami, be kitų vietų, „Elstree“ studijoje Hertfordšyre, Anglijoje. „Pavojaus šešėlis“ filmuotas „Leavesden“ studijoje, o II ir III epizodai – Sidnėjuje. Tatuiną „Naujoje viltyje“, „Džedajaus sugrįžime“, „Pavojaus šešėlyje“, „Klonų atakoje“ ir „Sitų keršte“ atstojo Tunisas.

Ištobulėjus kompiuterinėms technologijoms, Lukasas šiek tiek perdirbo senuosius filmus. 1997 m. ir 2004 m. išleistos naujos IV ir VI epizodų versijos. Patobulinta ne tik vaizdo bei garso kokybė: atsirado šiek tiek naujų efektų. Kai kurie pakeitimai netgi susiję su personažų paveikslais. Pavyzdžiui, 1977 m. versijoje Hanas Solo bare paprasčiausiai ima ir nušauna ateivį, vardu Grydo. 1997 m. versijoje Grydo šauna pirmas, o Hanas šauna gindamasis. Filmo gerbėjai papriekaištavo, kad ankstesnėje versijoje Hanas pasirodo šiurkštesnis ir todėl įtikinamesnis. Todėl 2004 m. versijoje abu veikėjai šauna tuo pačiu metu.

2004 metų versija (DVD) pasižymi labai pagerinta vaizdo kokybe. Naudojant 600 Mac kompiuterių buvo nuskenuotos visos senų filmo dalių juostos aukštos kokybės skaitytuvais. Po skanavimo filmai buvo apdirbti daugelio žmonių, naudojant įvairius efektus.

ShoWest konferencijoje 2005 m. Lukasas pažadėjo išleisti 3D versijas visų „Žvaigždžių karų“ filmų, pradedant „Nauja viltis“ 2007 metais.

„Žvaigždžių karuose“ pagrindinius vaidmenis vaidina šie aktoriai:

 Luke Skywalker – Mark Hamill
 Princesė Leia Organa – Carrie Fisher
 Han Solo – Harrison Ford
 Ben Obi-Wan Kenobi – Alec Guinness, Ewan McGregor (jaunas)
 Karalienė Padmé Naberrie Amidala – Natalie Portman
 Anakin Skywalker – Jake Lloyd (vaikas), Hayden Christensen
 C-3PO – Anthony Daniels
 R2-D2 – Kenny Baker
 Palpatinas / Darth Sidious – Ian McDiarmid
 Chewbacca – Peter Mayhew
 Darth Vader – David Prowse
 Darth Vader (balsas) – James Earl Jones
 Yoda (balsas) – Frank Oz
 Lando Calrissian – Billy Dee Williams
 Qui-Gon Jinn – Liam Neeson

 Koncepcija 
„Žvaigždžių karų“ veiksmas vyksta įvairiose planetose bei tarpplanetinėje erdvėje, o po galaktiką herojai gali keliauti, nes turi hipererdvinį variklį. Tai ne vienintelis dalykas, skiriantis „Žvaigždžių karų“ pasaulį nuo mums pažįstamo.

„Žvaigždžių karuose“ vartojama sąvoka Jėga (The Force) reiškia visa ką vienijančią galią. Obi-Vanas Kenobis sako ją esant „energijos lauką, kuriamą visų gyvų dalykų. Ji mus supa, smelkia ir vienija galaktiką.“ Jėga yra gyvybė, o gyvybė – Jėga. Ji veikia ir gali būti paveikta. Svarbus skirtumas tarp Šviesiosios ir Tamsiosios pusių. Šviesioji pusė susijusi su gėriu, palankumu, gydymu, Tamsioji – su baime, neapykanta, agresija, blogio linkėjimu. Tamsioji pusė traukia trokštančius valdžios. Jėgą gali įvaldyti tik tie, kurie yra jai jautrūs. Jie turi aukštesnį nei įprasta kiekį mikroorganizmų, vadinamų midichlorais. Šviesiosios pusės pasekėjas siekia gyventi harmoningai su aplinka, o Tamsieji rūpinasi tik savimi. Taigi Tamsiajai pusei priklauso kenkimas ar žudymas iš baimės, pykčio ar dėl kokios kitos emocijos, o Šviesiajai pusei – susilaikymas, emocijų išvalymas.

Tamsiąją Jėgos pusę naudoja sitai, o Šviesiąją – džedajai. Džedajų principas – tarnauti teisingumui, ginti visuotinį gėrį. Džedajus, pasukęs į Tamsiąją pusę, vadinamas Tamsiuoju (Dark Jedi) ir naudojasi raudonu šviesos kardu. Kai kurie Tamsieji džedajai įstoja į sitų ordiną. Sitų ordinas iš pradžių atsirado kaip sekta, naudojusi Jėgą valdžiai užsitikrinti. Po kilusių karų manyta, kad sitai išnyko, tačiau jie liko gyvuoti slaptai. Apie tūkstantį metų būdavo tik du sitai: mokytojas ir mokinys. Abiejų vardai prasideda Darth.

Tiek džedajai, tiek sitai kaip ginklus naudoja šviesos kardus (lightsaber). Šviesos kardai gali lengvai perkirsti itin kietas medžiagas. Naudodami Jėgą, džedajai moka nesusižeisti patys ir sėkmingai atremti kitų smūgius.

 Istorija 

„Žvaigždžių karų“ serijos veiksmas vyksta „seniai seniai tolimoje galaktikoje“: įvairiose planetose, kosminiuose laivuose ar stotyse ir t. t.

I, II ir III epizodų pagrindinis veikėjas yra Anakinas Skaivokeris (Anakin Skywalker). Mielas šviesiaplaukis berniukas iš smėlingos Tatuino planetos pasirodo esąs talentingas džedajus. Tačiau per tris filmus pamatome, kaip jis pasuka į tamsiąją Jėgos pusę ir tampa sitų lordo Darto Sidijaus (Darth Sidious) mokiniu Dartu Veideriu (Darth Vader). Sidijus slapta sukelia konfliktą tarp Galaktikos Respublikos ir separatistinio judėjimo. Pasirodydamas kaip kancleris Palpatinas, jis kontroliuoja abi puses ir galiausiai paskelbia Galaktikos imperiją.

IV, V ir VI epizode svarbiausias yra Anakino sūnus Lukas Skaivokeris (Luke Skywalker). Senojo Anakino mokytojo Obio Vano dar kūdikis paslėptas Tatuino planetoje, Lukas nekantrauja kada nors iš jos ištrūkti. Kai pasitaiko proga prisijungti prie Maištininkų aljanso, jis ja pasinaudoja ir tampa vienu geriausių pilotų tarp maištininkų. Obis Vanas nurodo Lukui džedajaus kelią. Po ilgų kovų ir treniruočių Lukas tampa džedajumi ir galiausiai susiduria su Dartu Veideriu, savo didžiausiu priešu ir, kaip sužino, tėvu. Tačiau Veiderio jis nenužudo: priešingai, sugrąžina į šviesiąją Jėgos pusę. Veideris nužudo imperatorių ir maištininkai triumfuoja. Šeimyninių peripetijų filme esama ir daugiau – princesė Lėja pasirodo esanti Luko dvynė sesuo.

 Pasekėjai 

The Expanded Universe (EU) – tai visa oficialiai priimta medžiaga, susijusi su „Žvaigždžių karais“, bet ne su minėtais šešiais filmais. Tai knygos, komiksai, žaidimai ir kt. EU prasidėjo su 1978 m. išleista Alano Dyno Fosterio (Alan Dean Foster) knyga „Splinter of the Mind’s Eye“. Džordžas Lukasas į EU kūrimą pats nesikiša, tačiau galutinė „Žvaigždžių karų“ pasaulio plėtimo teisė priklauso jam, todėl stengiamasi išlaikyti Lukaso filmų ir kitų autorių kūrybos vientisumą. Kartais filmuose pasirodo ir informacijos iš EU: pavyzdžiui, planetos Koruskanto vardas pirmą sykį pasirodė Timočio Zano (Timothy Zahn) romane „Heir to the Empire“. Tarp „Žvaigždžių karų“ pasekėjų esama puristų, kurie EU nepripažįsta.

1981 m. transliuota radijo pjesė pagal „Žvaigždžių karus“. „Žvaigždžių karų“ pasaulyje vyksta trijų animacinių serialų veiksmas. Pirmieji du – „Evokai“ ir „Droidai“ – pasirodė 1985 m., o „Klonų karai“ – 2003 m. „Evokuose“ rodomi evokų (meškiukų iš Endoro mėnulio filme „Džedajaus sugrįžimas“) nuotykiai iki parodytų filme. „Droidai“ pasakoja apie C-3PO ir R2-D2 gyvenimą tarp trečiojo ir ketvirtojo epizodų. „Klonų karai“ vaizduoja laikotarpį nuo „Klonų atakos“ iki „Sitų keršto“ – džedajų kovą klonų karuose su Nepriklausomų Sistemų Konfederacija.

Dar prieš pasirodant pirmajam filmui, 1976 m., išleista knyga pagal „Naują viltį“ (ją parašė Alanas Dynas Fosteris, nors ji ir priskiriama Džordžui Lukasui). 1978 m. išleistas Fosterio romanas „Splinter of the Mind’s Eye“ tapo pirmąja Expanded Universe knyga. Grožinė literatūra „Žvaigždžių karų“ motyvais klestėjo 1977–1983 m., vėliau jos sumažėjo. 1991 m. pasirodė Timočio Zano „Thrawn / Heir To The Empire Trilogy“ ir iš naujo įžiebė susidomėjimą „Žvaigždžių karų“ istorija. Kitos pažymėtinos knygos: Michael Stackpole „X-Wing“ serija, įvairių autorių „New Jedi Order“ serija, Kevin J Anderson „Young Jedi Knights“ serija (joje pasakojama apie Džeiseno ir Džainos Solo bei jų draugų nuotykius).

1977–1986 m. „Marvel Comics“ leido „Žvaigždžių karų“ komiksų seriją. Jos autorių būta daug, keletas žymiausių – Goodwin, Howard Chaykin, Al Williamson, Carmine Infantino, Walt Simonson, Michael Golden, Chris Claremont, Whilce Poratio, Jo Duffy, Ron Frenz. Šių komiksų kai kurie gerbėjai bei „Lucasfilm“ vadovybė nelaikė „kanonu“, nors kai kurie juose paminėti įvykiai perkelti į „Žvaigždžių karų“ atmintines. Dešimtajame dešimtmetyje „Dark Horse Comics“ išleido daug komiksų pagal žinomus „Žvaigždžių karų“ įvykius.

Nuo 1983 m. išleista daugiau nei 120 kompiuterinių žaidimų, pavadintų „Žvaigždžių karų“ vardu. Yra „Žvaigždžių karų“ žaidimų vaidmenimis, kaip, pvz., „Trivial Pursuit“.

 Nuorodos 

 Oficialus „Žvaigždžių karų“ tinklalapis
 Star Wars Wiki 
 TheForce.net

Kategorija:Žvaigždžių karai